གེ་སར་ཟློས་གར་ནི་མདོ་སྨད་གསེར་རྟའི་མཆོག་སྤྲུལ་པད་མ་ཐེག་མཆོག་བསྟན་པའི་རྒྱལ་མཚན་མཆོག་གིས་དུས་རབས་ཉི་ཤུ་པའི་ལོ་རབས་བརྒྱད་ཅུ་པའི་ལོ་མགོར་གསར་གཏོད་མཛད་པ་སྟེ།དེ་ནི་བོད་ཁུལ་ཡོངས་དང་འཛམ་གླིང་ལ་ལྟོས་ནས་བཤད་ན་གེ་སར་ཟློས་གར་གར་སྟེགས་སུ་བསྐྱལ་བའི་ལོ་རྒྱུས་རིང་བཞིན་གྱི་གསར་རྩོམ་ཆེན་མོ་ཞིག་ཡིན་ལ།དེའི་ཡན་དུ་བོད་ཁུལ་ཡོངས་སུ་སྲོལ་རྒྱུན་རྣམ་ཐར་ཆེ་བརྒྱད་ཙམ་ལས་གེ་སར་གྱི་སྒྲུང་འཁྲབ་གཞུང་དུ་བསྒྱུར་ཞིང་གར་སྟེགས་སུ་འཁྲབ་སྟོན་བྱེད་སྲོལ་མེད་པས།མཆོག་སྤྲུལ་པདྨ་ཐེག་མཆོག་བསྟན་པའི་རྒྱལ་མཚན་མཆོག་གིས་བོད་ཀྱི་ཟློས་གར་རིག་གནས་ལ་མེད་པ་གསར་སྣོན་ཏེ་བླ་ན་མེད་པའི་མཛད་རྗེས་ཆེན་པོ་འདི་བཞག་གནང་མཛད་པ་ནི་གེ་སར་རིག་གནས་པ་དང་གེ་སར་ཟློས་གར་བ།མི་རིགས་སྒྱུ་རྩལ་བ་ཀུན་གྱིས་བཀའ་དྲིན་ཞུ་འོས་པ་ཞིག་རེད།གསེར་རྟ་གེ་སར་ཟློས་གར་འདི་ད་ལྟ་རྒྱལ་ཁབ་རིམ་པའི་དངོས་པོ་མིན་པའི་རིག་གནས་ཤུལ་བཞག་ཏུ་གྱུར་ཡོད།སྤྱི་ལོ་༡༩༨༦ལོར་གོང་ས་༧་ཀུན་གཟིགས་པཎ་ཆེན་བཅུ་པ་མཆོག་གསེར་རྟ་རུ་ཆིབས་བསྒྱུར་གནང་ཞིང་གེ་སར་ཟློས་གར་ལ་ཐུགས་དགྱེས་གཟེངས་བསྟོད་དང་རྒྱབ་སྐྱོར་བླ་ལྷག་མཛད།གསེར་རྟ་གེ་སར་ཟློས་གར་ཚོགས་པས་གེ་སར་གྱི་འཁྲབ་གཞུང་གང་མང་གསར་རྩོམ་འཁྲབ་སྟོན་བྱས་ཏེ་བོད་ཁུལ་ཡོངས་སུ་གྲགས་འགུལ་བསླངས་བ་མ་ཟད།མཚོ་སྔོན་མགོ་ལོག་གི་ས་ཆ་དང་སི་ཁྲོན་དཀར་མཛེས་ཀྱི་ས་ཆ་གང་མང་དུ་གེ་སར་ཟློས་གར་བརྒྱུད་སྤེལ་གྱིས་ཡན་ལག་མང་དུ་བཙུགས་པ་དང་།བོད་ཁུལ་གྱི་དགོན་ཁག་གང་མང་དུ་གེ་སར་ཟློས་གར་གསར་བཙུགས་གནང་ཡོད་པ་རེད།